ΓΡΑΠΤΗ ΕΡΩΤΗΣΗ P-0729/00

υποβολή: Daniel Varela Suanzes-Carpegna (PPE-DE) προς την Επιτροπή

(6 Μαρτίου 2000)

Θέμα: Η συνεδρίαση ΕΕ-Κορέας και η eυρωπαϊκή ναυπηγική εταιρία

Κατά την εμφάνισή του ενώπιον της Επιτροπής Βιομηχανίας του ΕΚ, τον Δεκέμβριο του 1999, ο αρμόδιος Επίτροπος για τις επιχειρήσεις κ. Liikanen, ανέφερε ότι η Επιτροπή επρόκειτο να συνεδριάσει με την Κορέα για την εξέταση επίκαιρων προβλημάτων που αφορούν τη ναυπηγική βιομηχανία σε διεθνές επίπεδο και, συγκεκριμένα, τον αθέμιτο ανταγωνισμό που ασκεί η Κορέα στον τομέα αυτό.

Έχει διεξαχθεί άλλη συνεδρίαση της Επιτροπής με την Κορέα για την εξέταση των προβλημάτων αυτών;

Εάν τούτο έχει συμβεί, σε ποιο επίπεδο είχε διεξαχθεί η συνεδρίαση αυτή ή είχαν διεξαχθεί οι συνεδριάσεις αυτές και τι περιείχε η ημερήσια διάταξή της ή οι ημερήσιες διατάξεις των συνεδριάσεων και ποια ήταν τα αποτελέσματα;

Τι στρατηγική και ποια μέτρα έχειιοθετήσει η Επιτροπή μετά τις έως τώρα επαφές της με την Κορέα;

Τι χρονοδιάγραμμα προβλέπεται για τις μελλοντικές συνεδριάσεις της Επιτροπής με την Κορέα και τι θα περιλαμβάνει η ημερήσια διάταξή τους; Επίσης, σε ποιο επίπεδο θα διεξαχθούν;

Απάντηση του κυρίου Lamy εξ ονόματος της Επιτροπής

(5 Απριλίου 2000)

Μετά από τα συμπεράσματα του Συμβουλίου βιομηχανίας της 9ης Νοεμβρίου 1999, έχει αναληφθεί διμερής διάλογος μεταξύ της Ένωσης και της Κορέας για να επιχειρηθεί η εξεύρεση λύσεων στα προβλήματα αθέμιτου ανταγωνισμού στον τομέα της ναυπηγικής βιομηχανίας. Η Επιτροπή ενημέρωσε την Κορέα ότι αν δεν επιτευχθούν ικανοποιητικά αποτελέσματα, η ευρωπαϊκή βιομηχανία θα μπορούσε ναποβάλει ταχέως στην Επιτροπή καταγγελία με βάση τον κανονισμό για τα εμπόδια στο εμπόριο. Η διαδικασία αυτή, μακροπρόθεσμα, θα μπορούσε να οδηγήσει σε προσφυγή στον Παγκόσμιο Οργανισμό Εμπορίου.

Μετά από την πρώτη επαφή στο Παρίσι, στις 14 Δεκεμβρίου 1999, αντιπροσωπεία της Επιτροπής μετέβη στη Σεούλ, στις 10 και 11 Φεβρουαρίου 2000, με σκοπό να λάβει σαφείς δεσμεύσεις από την πλευρά των κορεατών. Οι δεσμεύσεις αυτές αναφέρονταν στην αναγνώριση της ευθύνης της Κορέας στην τρέχουσα κρίση του τομέα, στη δέσμευση μη παρέμβασης για τη διάσωση των κορεατικών ναυπηγείων σε πτώχευση και στην εφαρμογή των κανόνων διαφάνειας και ιδιαίτερα των διεθνών προτύπων σε λογιστικά θέματα που επιτρέπουν την κάλυψη του συνόλου των δαπανών για τον καθορισμό των τιμών των πλοίων. Η Κορέα δε δέχθηκε, στο στάδιο αυτό, την ευρωπαϊκή πρόταση.

Εντούτοις, ενόψει της απειλής λήψης εμπορικού μέτρου εκ μέρους της Κοινότητας, η Κορέα πρότεινε ένα τρίτο γύρο συζητήσεων από 14 έως 16 Μαρτίου 2000, με σκοπό την εξεύρεση διεξόδου σε μια πιθανή εμπορική διαμάχη. Τελικά, στις 29 Μαρτίου 2000, η Κορέα δέχθηκε το σύνολο σχεδόν των προτεινόμενων από την Επιτροπή δεσμεύσεων.

Εάν, βραχυπρόθεσμα, μπορέσει να επέλθει συμφωνία, η Επιτροπή, σε συνεργασία με την ευρωπαϊκή βιομηχανία και τα κράτη μέλη, θα παρακολουθεί πολύ αυστηρά και θα ελέγχει την τήρηση των κορεατικών δεσμεύσεων. Στο πλαίσιο αυτό, η Επιτροπή θα μπορούσε να ζητήσει ταχύτατα διαβουλεύσεις με την Κορέα για την εξεύρεση συγκεκριμένων λύσεων στις δυσκολίες που συναντά η βιομηχανία μας.

Σε περίπτωση μη τήρησης των δεσμεύσεων αυτών ή απουσίας συγκεκριμένων αποτελεσμάτων στην αγορά, η ευρωπαϊκή βιομηχανία ανήγγειλε ότι θα καταθέσει καταγγελία, με βάση τον ΚΕΕ, στην Επιτροπή σχετικά με τις εφαρμοζόμενες πρακτικές των κορεατικών επιδοτήσεων. Εάν τα αποδεικτικά στοιχεία που περιέχονται στο φάκελο της καταγγελίας αποδειχθούν επαρκή, η Επιτροπή θα είναι έτοιμη να διεξάγει έρευνα η οποία θα μπορούσε να καταλήξει ενώπιον του οργάνου επίλυσης διαφορών του ΠΟΕ. Η Ένωση θα μπορούσε επίσης να εξεύρει μια λύση που θα επέτρεπε την επιβολή ποινών στην εφαρμογή των πρακτικών αυτών.